Debedas
Debedas (arm. Դեբեդ, gruz. დებედა) – upė Armėnijoje ir Gruzijoje; Chramio (Kuros baseinas) dešinysis intakas. Prasideda Armėnijos šiaurėje, ties Dsecho kaimu susiliejus Pambako ir Dzorageto upėms. Teka į šiaurę, šiaurės rytus siauru, giliu (iki 350 m) tarpekliu. ~12 km teka Armėnijos-Gruzijos siena, o toliau – per Gruziją. Didžiausi intakai: Marcas, Šnogas (dešinieji), Achtala (kairysis). Upės vanduo naudojamas drėkinimui. Tėkmė greita, vaga vandeninga. Prie Debedo įsikūrę Alaverdžio ir Achtalos miestai, istorinės Odzuno, Sanaino gyvenvietės. Sanaine išlikęs XIII a. per upę nutiestas akmeninis tiltas. Iki XX a. upė dar vadinta Borčiala.